Ogromne posljedice korona-krize u FBiH: Samo u decembru promet manji za 372 miliona KM

Posljedice korona-krize u našoj zemlji su ogromne, a one se posebno vide kroz smanjenje ukupne potrošnje, što dalje implicira brojne ekonomske posljedice.

Prema službenim podacima Porezne uprave Federacije BiH na dan 31.12.2020. godine na području ovog entiteta instalirano je ukupno 85.447 fiskalnih uređaja, putem kojih je u decembru 2020. godine evidentiran ukupan promet u iznosu 3 milijarde 930 miliona 82 hiljade i 193,59 KM.U odnosu na 31.12.2019. godine broj fiskalnih uređaja je veći za 9.682, a evidentirani promet u mjesecu decembru 2020. godine je manji u odnosu na decembar 2019. godine za 372 miliona 41 hiljadu i 65,87 KM.

Evidentirani promet putem fiskalnih uređaja po kantonima za 2019. i 2020. godinu može se vidjeti u tabelarnom prikazu.

Općina s najvećim brojem fiskalnih uređaja na dan 31.12.2020. godine je općina Centar Sarajevo na čijem području je instalirano 5.615 fiskalnih uređaja.Općina s najmanjim brojem fiskalnih uređaja na dan 31.12.2020. godine je općina Dobretići na čijem području su instalirana četiri fiskalna uređaja.

Općina u kojoj je evidentiran najveći ukupan promet putem fiskalnih uređaja u mjesecu decembru 2020. godine je općina Novi Grad Sarajevo na čijem području je evidentiran ukupan promet fiskalnih uređaja u iznosu od 314 miliona 900 hiljada i 320,60 KM.

Općina u kojoj je evidentiran najmanji ukupan promet putem fiskalnih uređaja u mjesecu decembru 2020. godine je općina Dobretići na čijem području je evidentiran ukupan promet fiskalnih uređaja u iznosu od 132.160,85 KM.